Komisijos reglamentas (EB) Nr. 1228/1999
1999 m. gegužės 28 d.
dėl duomenų, teiktinų rengiant draudimo paslaugų statistiką, serijų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 20 d. Tarybos reglamentą (EB, Euratomas) Nr. 58/97 dėl verslo struktūros statistikos [1], su paskutiniais pakeitimais, padarytais Reglamentu (EB, Euratomas) Nr. 410/98 [2], ypač į jo 12 straipsnio ii, v ir vii punktus,
(1) kadangi Tarybos reglamentas (EB, Euratomas) Nr. 58/97 nustatė Bendrijos statistinių duomenų apie Bendrijos draudimo sektoriaus struktūrą, veiklą, veiklos rezultatus ir konkurencingumą bendrą teikimo sistemą;
(2) kadangi būtina nustatyti daugiametį draudimo paslaugų statistinių duomenų teikimo periodiškumą; kadangi būtina nustatyti pirmuosius ataskaitinius metus, už kuriuos bus renkami Reglamento (EB, Euratomas) Nr. 58/97 5 priede nurodyti duomenys; kadangi, pateikiant draudimo paslaugų statistinius duomenis, būtina nustatyti tų duomenų suskirstymą;
(3) kadangi šiame reglamente nustatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Daugiamečių rodiklių pateikimo periodiškumas, duomenų suskirstymas ir jų teikimo pirmieji ataskaitiniai metai, kaip nurodyta Reglamento (EB, Euratomas) Nr. 58/97 4, 8 ir 9 straipsniuose, nurodomi šio reglamento priede apibrėžtose duomenų serijose.
2 straipsnis
1. Valstybės narės parengia šias serijas pateikdamos Reglamento (EB, Euratomas) Nr. 58/97 5 priedo 4 skirsnio 3 punkte išvardytus A sąrašo rodiklius dėl 1999 ataskaitinių ir vėlesnių metų duomenų, ir minėto reglamento 5 priedo 4 skirsnio 4 punkte išvardytus B sąrašo rodiklius dėl 2003 ataskaitinių ir vėlesnių metų duomenų.
2. Valstybės narės taip pat parengia šias serijas pateikdamos A sąrašo rodiklius dėl 1996, 1997 ir 1998 ataskaitinių metų, jeigu tai atitinka galiojančią nacionalinę praktiką, ir B sąrašo rodiklius dėl 2000, 2001 ir 2002 ataskaitinių metų, jeigu tai atitinka galiojančią nacionalinę praktiką.
3 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gegužės 28 d.